Skote klap buite apteek in Melville‘n Skermgreep van die video op Twitter. Die polisie in Gauteng is op die spoor van agt mans wat ’n apteek in Melville, Johannesburg, Maandagoggend beroof het. ’n Lid van die publiek is gewond toe die gewapende mans en sekerheidswag vanoggend skote op mekaar afgevuur het. ’n Video van die skietery voor Mays Chemists in Hoofweg het sedertdien die lig op sosiale media gesien. Lt.kol. Mavela Masondo, woordvoerder van die polisie, sê die groep gewapende mans het hulle as klante voorgedoen toe hulle vanoggend by die apteek ingestap het. Die groep mans het vuurwapens op personeellede gerig en hulle van kontant en hul selfone beroof. ’n Sekerheidswag van ’n private sekerheidsmaatskappy het op die rooftog reageer. Die verdagtes het egter skote op hom afgevuur toe hy die apteek nader en die sekerheidswag het teruggeskiet. Masondo sê ’n dwaalkoeël het ’n passasier in ’n verbygaande vragmotor getref. Die passasier is vanoggend na die naaste hospitaal gehaas vir mediese behandeling. Die verdagtes het in ’n Toyota Quantum-minibus op die vlug geslaan en is sedertdien soek. Die polisie doen nou ’n beroep op mense om enige moontlike inligting rakende die verdagtes by die polisie by 08600 10111 of die naaste polisiestasie aan te meld.